POROČILO KOMISIJE EVROPSKEMU PARLAMENTU IN SVETU

Letno poročilo o napredku, ki so ga dosegla skupna podjetja v okviru skupnih tehnoloških pobud v letu 2010

1. Uvod

Skupne tehnološke pobude (JTI) so nov način za realizacijo javno-zasebnih partnerstev na področju industrijskih raziskav na evropski ravni. Ustanovljene so bile v letih 2007–2008 kot pilotni projekti znotraj sedmega okvirnega programa[1] na petih strateških področjih – aeronavtika in zračni promet (pobuda Čisto nebo), javno zdravje (pobuda za inovativna zdravila), tehnologije za gorivne celice in vodik (pobuda za gorivne celice in vodik), vgrajeni računalniški sistemi (pobuda ARTEMIS) in nanoelektronika (pobuda ENIAC)[2]. Z združevanjem industrije, raziskovalne skupnosti in EU z namenom opredelitve skupnih programov za raziskave in vlaganje v obsežne multinacionalne raziskovalne dejavnosti, zlasti v času svetovne gospodarske krize, predstavljajo skupne tehnološke pobude zanimivo priložnost za Evropo, da okrepi svojo konkurenčnost na podlagi načel znanstvene odličnosti, odprtosti in inovacij.

Letno poročilo o napredku, ki so ga dosegla skupna podjetja v okviru skupne tehnološke pobude (v nadaljnjem besedilu: JTI JU), je pripravljeno v skladu s členom 11(1) vsake uredbe Sveta o ustanovitvi posamezne skupne tehnološke pobude, ki navaja „Komisija predloži Evropskemu parlamentu in Svetu letno poročilo o napredku, ki ga je doseglo skupno podjetje [ime skupne tehnološke pobude]. Poročilo vsebuje podrobnosti glede izvajanja, med drugim število predloženih predlogov, število predlogov, izbranih za financiranje, vrsto udeležencev, vključno z MSP, in statistične podatke o državah.“

Pravna podlaga določa tudi zahtevo po vključitvi, če je potrebno, informacij o rezultatih ocene, ki jo pripravi ocenjevalec tehnologije in v kateri opredeli vpliv na okolje in koristi celotnega rezultata dela skupnega podjetja Čisto nebo[3]. Ker je bila prva ocena pričakovana konec leta 2011, vsebuje to poročilo pregled pripravljalnih korakov pri zasnovi in razvoju sistema ocenjevalca tehnologije iz leta 2010.

To poročilo je drugi samostojni dokument, ki zagotavlja informacije Evropskemu parlamentu in Svetu o napredku, ki so ga dosegla JTI JU od njihove ustanovitve. Dejavnosti skupnih podjetij v letu 2008 so bile vključene v splošno Letno poročilo o dejavnostih Evropske unije na področju raziskav in tehnološkega razvoja v letu 2008[4] in zlasti dodane delovnemu dokumentu služb Komisije[5], ki je priložen poročilu. Pozneje je bilo sklenjeno, da se spremeni obseg poročila in loči opis dejavnosti JTI JU od splošnih dejavnosti Komisije na področju raziskav in razvoja.

Prvo samostojno poročilo o dejavnostih JTI JU v letu 2009[6] je bilo sprejeto septembra 2011. Službe Komisije so se zelo potrudile, da Evropskemu parlamentu in Svetu pravočasno predstavile rezultate dejavnosti JTI JU, ki jih obravnava to poročilo, za naslednje leto.

To Letno poročilo o napredku, ki so ga dosegla skupna podjetja v okviru skupnih tehnoloških pobud v letu 2010 je pripravljeno po prvih vmesnih ocenah skupnih podjetij, kot je določeno v členu 11(2) njihovih uredb Sveta. Upošteva priporočila strokovnjakov iz vmesnih ocenjevalnih poročil in odgovor Komisije[7] ter tudi posebne ukrepe, ki se načrtujejo v okviru skupnih tehnoloških pobud v skladu s temi priporočili. Prav tako upošteva mnenje Evropskega računskega sodišča, izraženo v poročilih o letnih računovodskih izkazih JTI JU za proračunsko leto, ki se je zaključilo 31. decembra 2010[8].

Poročilo se začne s kratko predstavitvijo JTI JU, povzema njihove ključne dosežke v letu 2010 in začrta področja za izboljšave v prihodnosti. Poročilu je priložen delovni dokument služb Komisije, ki vsebuje predvsem statistične podatke o raziskovalnih dejavnostih JTI JU tekom leta v skladu s členom 11(1) njihovih uredb Sveta.

2. Skupna podjetja v okviru skupnih tehnoloških pobud na kratko

Skupne tehnološke pobude so bile vzpostavljene v obliki skupnih podjetij na podlagi člena 187 Pogodbe o delovanju Evropske unije (prejšnji člen 171 Pogodbe o ustanovitvi Evropske skupnosti), ki določa, da „Unija lahko ustanovi skupna podjetja ali kakršno koli drugo strukturo, potrebno za učinkovito izvajanje raziskovalnih, tehnološko-razvojnih in demonstracijskih programov Unije.“ Ustanovljena so bila kot „organi Skupnosti“, kot je določeno v členu 185 finančne uredbe EU[9]. Glavni cilj JTI JU je podpreti ključna področja, na katerih lahko raziskave in tehnološki razvoj prispevajo k evropski konkurenčnosti in kakovosti življenja, vendar tradicionalni instrumenti okvirnega programa za to niso ustrezni[10], JTI JU so bila ustanovljena kot pomembna novost znotraj sedmega okvirnega programa (7OP).

V skladu s posebnim programom „Sodelovanje“ iz 7OP je bilo v obdobju 2007–2008 ustanovljenih pet JTI JU za omejeno obdobje do 31. decembra 2017:

(1) Skupno podjetje na področju aeronavtike in zračnega prometa (Čisto nebo), ki povečuje konkurenčnost evropske aeronavtične industrije ter hkrati zmanjšuje emisije in hrup, ustanovljeno z Uredbo Sveta (ES) št. 71/2008 z dne 20. decembra 2007;

(2) Skupno podjetje na področju pobude za inovativna zdravila (IMI), ki spodbuja razvoj boljših in varnejših zdravil za bolnike, ustanovljeno z Uredbo Sveta (ES) št. 73/2008 z dne 20. decembra 2007;

(3) Skupno podjetje na področju gorivnih celic in vodika (FCH), ki pospešuje razvoj in zagotavljanje dobave vodika in tehnologij gorivnih celic, ustanovljeno z Uredbo Sveta (ES) št. 521/2008 z dne 30. maja 2008;

(4) Skupno podjetje na področju vgrajenih računalniških sistemov (ARTEMIS), ki pomaga evropski industriji, da konsolidira in okrepi vodilni položaj v svetu na področju vgrajenih računalniških tehnologij, ustanovljeno z Uredbo Sveta (ES) št. 74/2008 z dne 20. decembra 2007;

(5) Skupno podjetje na področju tehnologije nanoelektronike 2020 (ENIAC), ki si prizadeva za visoko stopnjo miniaturizacije, ki je potrebna za naslednjo generacijo komponent v nanoelektroniki, ustanovljeno z Uredbo Sveta (ES) št. 72/2008 z dne 20. decembra 2007.

Za doseganje ciljev skupna podjetja izberejo projekte na podlagi letnih odprtih in konkurenčnih razpisov za zbiranje predlogov po eno- ali dvostopenjskem postopku predložitve in ocenjevanja. Zagotavljajo financiranje skupnih projektov ter usklajevalne in podporne ukrepe. Razpisi za zbiranje predlogov, ki jih objavi skupno podjetje Čisto nebo, so bolj specifični zaradi njihovega obsega, krajšega trajanja in pričakovanih rezultatov, ki bi morali biti na višjih ravneh tehnološke pripravljenosti. Zato skupno podjetje Čisto nebo objavi več razpisov na leto.

Dokler JTI JU niso postala samostojna, je bila Evropska komisija kot soustanovna članica odgovorna za njihovo vzpostavitev in začetno delovanje. Ko so skupna podjetja oblikovala svoj pravni in finančni okvir, s čimer so dokazala sposobnost za izvrševanje svojega proračuna, jim je Komisija podelila samostojnost. Skupna podjetja ARTEMIS, IMI in Čisto nebo so uradno postala samostojna oktobra in novembra 2009, maja 2010 jim je sledilo skupno podjetje ENIAC, novembra 2010 pa skupno podjetje FCH. Leto 2010 je bilo tako prvo polno leto samostojnega delovanja večine JTI JU.

3.3. Ključni dosežki v letu 2010

Po razmeroma počasnem začetku delovanja JTI JU, ki je bil do določene mere posledica omejitev veljavnega pravnega in regulativnega okvira za „organ Skupnosti“[11], je leta 2010 pet skupnih podjetij pokazalo, da bo novi poslovni model med javnim in zasebnim sektorjem na področju raziskav uspešen. Dejavnosti JTI, ki so se začele in so že potekale, so bile priznane za splošno učinkovite in visoke kakovosti v skladu z zaključki prvih vmesnih vrednotenj skupnih podjetij, opravljenih leta 2010 (aprila 2011 za skupno podjetje FCH).

3.1.3.1. Operativne dejavnosti

Leta 2010 je pet JTI JU osredotočilo prizadevanja na upravljanje svojih razpisov za zbiranje predlogov – dokončanje pogajanj, podpis sporazumov o dodelitvi sredstev in začetek projektov, ki izhajajo iz razpisov v letih 2008 in 2009, ter objavo razpisov v letu 2010, ocenjevanje in izbor najboljših predlogov ter, za nekatere skupne tehnološke pobude, začetek pogajanj. Skupna podjetja so se ukvarjala tudi s pripravo razpisov za zbiranje predlogov v letu 2011: na podlagi izkušenj iz prejšnjih razpisov in posvetovanja z različnimi zainteresiranimi stranmi so opredelila teme naslednjih razpisov.

Vsa JTI JU so bila s svojimi razpisi uspešna pri privabljanju zelo različnih udeležencev iz Evrope in pridruženih držav 7OP. Na splošno je pri predlogih sodelovalo veliko število MSP. Vendar so obstajale nekatere ovire, ki so jih skupne tehnološke pobude morale odpraviti, da bi se vključenost MSP v njihove raziskovalne dejavnosti še bolj okrepila.

Tekoči projekti glede na prvotna opažanja ustrezno obravnavajo določene prednostne naloge iz raziskovalnih programov JTI JU in dopolnjujejo druge dejavnosti 7OP na istem področju brez prekrivanja ali podvajanja. To je bilo zagotovljeno z rednimi preverjanji. Hkrati so tekoči projekti izkazali zadovoljiv tehnični napredek v skladu z različnimi strategijami industrijskega izvajanja.

Podrobne informacije o dejavnostih JTI JU v letu 2010, vrstah prosilcev, sodelovanju MSP, statističnih podatkih po državah in zneskih sredstev v razpisih so na voljo v delovnem dokumentu služb Komisije, ki je priložen temu poročilu.

V letu 2010 je večina skupnih podjetij začela izvajati revizijo strateških dokumentov in posodabljati raziskovalne prednostne naloge za oblikovanje podlage za teme razpisov, da bi se upošteval znanstveni napredek in razvoj potreb različnih industrij. Skupno podjetje Čisto nebo je izvedlo oceno svojih okoljskih ciljev, kot so bili prvotno opredeljeni v njegovem tehničnem predlogu[12]. Rezultati te ocene so v veliki meri potrdili ustreznost prvotnih ciljev skupnega podjetja Čisto nebo. Prav tako so bili na podlagi teh posodobljenih elementov revidirani delovni programi ITD in z njimi povezane teme razpisov. Skupno podjetje IMI je preučilo priporočilo zainteresiranih strani iz industrije, ki je bilo izraženo tudi v prvem vmesnem ocenjevalnem poročilu in ki ga je podprla Evropska komisija, da začne več velikih projektnih pobud in pri oblikovanju tem za razpise uporabi pristop „velikopoteznega razmišljanja“. Skupno podjetje FCH je sprejelo posebne ukrepe za odpravo omejitev načela usklajenosti in stopenj financiranja, za katere se je ugotovilo, da so glavni dejavnik tveganja za njegove operativne dejavnosti. Skupno podjetje ARTEMIS je začelo z delom, skupno podjetje ENIAC pa je izdelalo nov način objave raziskovalnih programov, da bi se prilagodili novim trendom in hitremu razvoju na njunih področjih.

3.2.3.2. Skupno podjetje Čisto nebo: ocenjevalec tehnologije

Ocenjevalec tehnologije je v središču skupnega podjetja Čisto nebo, njegova naloga pa je ocenjevanje okoljske učinkovitosti tehnologij, razvitih z njegovo podporo. Ocenjevalec tehnologije je nadoknadil zamude iz leta 2009 in v letu 2010 so bili dejavni vsi delovni sklopi. Načrtovano je bilo, da bo prva ocena ocenjevalca tehnologije izdelana z modeliranjem sistema zračnega prometa na podlagi primerjave dveh scenarijev – z udeležbo skupnega podjetja Čisto nebo in brez njegove udeležbe. Predvidena je bila za konec leta 2011. Rezultati ocene bodo predstavljeni v naslednjih poročilih Komisije.

3.3.3.3. Upravne dejavnosti

Po težavni, vendar uspešni vzpostavitvi in začetku delovanja petih skupnih podjetij, so skupna podjetja ARTEMIS, IMI in Čisto nebo postopoma oblikovala svoj pravni in finančni okvir, konec leta 2009 pa jim je Komisija podelila samostojnost. Leto 2010 je bilo tako prvo leto samostojnega delovanja zadevnih subjektov.

Na enak način sta se v letu 2010 skupni podjetji ENIAC in FCH osredotočili na dokončno vzpostavitev sistemov upravljanja in notranjega nadzora ter oblikovanje postopkov obvladovanja tveganja. Ko sta zadevni skupni podjetji izpolnili merila za samostojnost, je Komisija tudi njima podelila upravno in operativno samostojnost.

Ena od glavnih nalog skupnih podjetij v letu 2010 je bila, da oblikujejo notranje sisteme in postopke, ki podpirajo uspešno izvajanje njihovih raziskovalnih dejavnosti. Postopki skupnega podjetja Čisto nebo so bili analizirani in natančno opredeljeni, na podlagi česar sta bila pripravljena priročnik za kakovost in priročnik za finančne postopke. Izvedena je bila revizija organizacijske strukture skupnega podjetja IMI, da bi bolje ustrezala pričakovanjem zainteresiranih strani. Podobne spremembe in posodobitve dejavnosti so bile opravljene tudi v drugih JTI.

Pomembno vprašanje v tem okviru je oblikovanje ključnih kazalnikov uspešnosti. Od petih JTI JU sta do konca leta 2010 kvantitativne kazalnike uvedli samo skupni podjetji FCH in ENIAC. Skupna podjetja Čisto nebo, IMI in ARTEMIS so svoje kazalnike oblikovala, vendar je bilo njihovo dokončanje pričakovano za naslednje leto. Poleg tega so skupna podjetja kot samostojni organi morala sprejeti svoje postopke notranje revizije. Skupna podjetja Čisto nebo, IMI in FCH so vzpostavila lastne službe za notranjo revizijo in imenovala notranje revizorje. Skupni podjetji ARTEMIS in ENIAC sta se odločili, da bo to dejavnost izvajala Služba za notranjo revizijo Evropske komisije.

Za večino JTI je ključno osebje zasedlo svoja mesta pred letom 2010, zaposlovanje za preostala delovna mesta pa je bilo v zaključni fazi. V letu 2010 so subjekti osebje zaposlovali v skladu z njihovimi načrti kadrovske politike. Pomembno je poudariti, da so JTI JU ob koncu leta v tesnem sodelovanju z Evropsko komisijo izvedla skupni postopek za oddajo naročil za svoje nove prostore. Januarja 2011 so se preselila v nove prostore v zgradbi White Atrium v Bruslju.

Glede svojih dejavnosti sporočanja sta podjetji Čisto nebo in ENIAC sprejeli strategijo sporočanja in razširjanja, ki je bila na dnevni red drugih skupnih podjetij vključena kot prednostna naloga za leto 2011. Na splošno so bila JTI JU med letom osredotočena na spodbujanje svojih dejavnosti med zainteresiranimi stranmi in vzdrževanje odnosov z njimi prek številnih dogodkov: informativnih dnevov, delavnic, srečanj in konferenc. Ohranila so odnose z mediji in objavila različna sporočila za javnost o glavnih raziskovalnih temah. Skupne tehnološke pobude so bile osredotočene tudi na izboljšanje svoje vidne podobe in preoblikovanje svojih spletnih strani, ki so bile uporabljene kot orodje za objavo razpisov za zbiranje predlogov, izmenjavo informacij in zagotavljanje informacij o najnovejših dogodkih v zadevni industriji.

Sodelovanje s tretjimi stranmi je bilo zelo pomembno za priznavanje JTI JU kot akterjev na svetovnem prizorišču. Skupno podjetje FCH, na primer, je razvilo dobro mednarodno sodelovanje z ZDA, Japonsko in Korejo. Skupno podjetje Čisto nebo je ohranilo tesne povezave s skupnim podjetjem SESAR, ki preiskuje tehnologije upravljanja zračnega prometa v skladu s pobudo Enotno nebo Evropske komisije. Skupno podjetje ARTEMIS je okrepilo svoje sodelovanje z delovno skupino ARTEMIS-IA in skupino programa EUREKA Itea-2.

4. Perspektive in izzivi za prihodnost

Prve vmesne ocene skupnih podjetij so bile po načrtih izvedene do konca leta 2010 (aprila 2011 za skupno podjetje FCH) ter so zajemale kakovost in učinkovitost njihovega dela in ocenjujejo napredek pri doseganju zastavljenih ciljev. Skupni rezultat ocen je pozitiven in potrjuje dobre možnosti za doseganje ciljev JTI JU.

Ker so skupna podjetja šele zdaj v celoti neodvisna, bo dejanske koristi mogoče oceniti šele po nekaj letih. Kljub temu je medsektorsko sodelovanje pri določanju ključne strategije izredno pomembno. V primeru skupnega podjetja FCH, na primer, kjer obstajajo zelo specifične ovire za vstop na trg, so industrijski partnerji zelo učinkoviti pri organizaciji objektivne ocene potenciala trga glede na druge konkurenčne tehnologije. Stalno dodeljevanje sredstev je tudi podprlo zavezo industrije, zlasti MSP, v časih, ko bi se sredstva OP lahko zlahka preusmerila v konkurenčne tehnologije.

V letu 2011 je pet skupnih podjetij moralo nadaljevati izvajanje tekočih dejavnosti in sprožiti naslednje serije projektov ter nadaljevati pripravo in začetek izvajanja prihodnjih razpisov. Teme razpisov je bilo treba opredeliti na podlagi revidiranih raziskovalnih programov ob upoštevanju tržnih sil in hitrosti tehnološkega razvoja njihove industrije.

Kakor so priporočili Evropsko računsko sodišče in strokovnjaki v prvih vmesnih ocenjevalnih poročilih, bi si morala podjetja, kot je Čisto nebo, ki so se na začetku dejavnosti soočala z zamudami, takoj opomoči, da bi lahko dosegla svoje cilje v določenem časovnem okviru. To bi prispevalo tudi k skrajšanju časa za plačila upravičencem in izboljšanju izvajanja proračuna, ki je med vsemi JTI JU v letu 2010 na splošno veljal za majhnega.

JTI JU so morala nadalje spodbuditi široko sodelovanje industrijskih in akademskih partnerjev, zlasti MSP, pri njihovih raziskovalnih dejavnostih. Odstraniti so morala morebitne ovire za MSP. Na dnevni red pobude IMI je bil dodan razvoj metodologije za prispevek v blagu in izračun posrednih stroškov, skupno podjetje FCH pa je že začelo postopek za povečanje stopenj financiranja, ki so bile znatno nižje od tistih v sedmem okvirnem programu. Skupna podjetja Čisto nebo, ARTEMIS in ENIAC so bila pozvana, naj ohranijo velik interes MSP v razpisih za zbiranje predlogov, ki so jih sprožili.

Z upravnega vidika so morala JTI JU po začetnem zagonu in pripravljalni fazi pred samostojnostjo delati na konsolidaciji kot predpogoju za trajnost in dejavniku za uspeh. Čeprav je bila ustanovitev petih partnerstev med javnim in zasebnim sektorjem sama po sebi velik uspeh, so morala skupna podjetja nadalje razviti okvire za notranji nadzor in po potrebi uvesti dodatne kontrolne mehanizme. To je bilo poudarjeno tudi v poročilih Evropskega računskega sodišča, ki je ugotovilo, da do konca leta 2010 noben od subjektov ni v celoti izvedel svojih notranjih kontrol in sistemov finančnih informacij in/ali še ni potrdil svojih temeljnih poslovnih procesov, kot zahtevajo finančna pravila skupnih podjetij.

Poleg tega je bilo treba pri izvajanju ključnih kazalnikov uspešnosti v letu 2011 v vseh JTI JU preprečiti razpršenost rezultatov pobud. Njihova naloga ne bi bila le ocenjevati in redno spremljati kakovost, da bi se čim bolj povečal učinek raziskovalnih programov, ampak bi morali biti tudi pod nadzorom učinkovitih sistemov za spremljanje in ocenjevanje. V letu 2011 je bil pomemben korak v to smer izvajanje ali sprejetje, če še ni bilo izvedeno, obsežnih načrtov notranje revizije in izvajanje rednih predhodnih in naknadnih revizij. Poleg tega so morala JTI JU po navodilih Evropskega računskega sodišča v svojih finančnih pravilih jasno opredeliti vlogo službe Komisije za notranjo revizijo.

V zvezi z IT in logistiko so morala vsa skupna podjetja nadalje obravnavati vpeljavo formalnih politik in postopkov IT, da bi zagotovila ustrezno delovanje cikla načrtovanja in spremljanja IT ter zanesljiva orodja za obvladovanje tveganja. Poleg tega je bilo treba z belgijskimi organi skleniti sporazum o gostovanju glede namestitve pisarne, privilegijev in imunitet ter drugih podpor, ki jih zagotavlja država. JTI JU so upoštevala obe pripombi in ukrepi so že v teku.

Med cilji skupnih podjetij v letu 2011 bi moralo biti izboljšanje njihovih dejavnosti sporočanja z uporabo bolj proaktivnega in ciljno usmerjenega pristopa, zlasti v MSP in raziskovalni skupnosti, da bi se povečalo njihovo sodelovanje v raziskovalnih projektih. Kot je bilo priporočeno v vmesnih ocenjevalnih poročilih bi morala JTI JU razviti in izvajati jasne načrte glede sporočanja in razširjanja, pridobiti ločeno identiteto in si bolj prizadevati za sinergijo z nacionalnimi programi in mednarodno sodelovanje z zainteresiranimi stranmi zunaj EU.

Ob upoštevanju, da to poročilo obravnava razvoj JTI JU v prvem letu njihovega samostojnega delovanja in na točki, ko niso zaključila še nobenega projekta, bo treba možnosti za prihodnost še preučiti. Rezultati, ki jih je do sedaj doseglo pet JTI JU, ta uvrščajo podjetja med ambiciozne evropske pobude s potencialom, da postanejo nov priznan model javno-zasebnega partnerstva.

[1] Sklep št. 1982/2006/ES Evropskega parlamenta in Sveta z dne 18. decembra 2006 o Sedmem okvirnem programu Evropske skupnosti za raziskave, tehnološki razvoj in predstavitvene dejavnosti (2007–2013) (UL L 412, 30.12.2006, str. 1).

[2] Ta dokument ne poroča o skupnem podjetju SESAR (program za raziskave o upravljanju zračnega prometa enotnega evropskega neba), ki je javno-zasebno partnerstvo, ustanovljeno znotraj sedmega okvirnega programa in vseevropskih prometnih omrežij ter ima posebne mehanizme za upravljanje in poročanje.

[3] Iz člena 8(1) Statutov skupnega podjetja Čisto nebo, Uredba Sveta (ES) št. 71/2008 z dne 20. decembra 2007 o ustanovitvi Skupnega podjetja „Čisto nebo“, UL L 30, 4.2.2008, str. 1.

[4] Letno poročilo o dejavnostih Evropske unije na področju raziskav in tehnološkega razvoja v letu 2008, COM(2009)558 final, Bruselj, 22.10.2009.

[5] Delovni dokument služb Komisije, ki je priložen Letnemu poročilu o dejavnostih Evropske unije na področju raziskav in tehnološkega razvoja v letu 2008, SEC (2009)1380 final, Bruselj, 22.10.2009.

[6] Letno poročilo o napredku, ki so ga dosegla skupna podjetja v okviru skupnih tehnoloških pobud v letu 2009, COM(2011)557 final, Bruselj, 14.9.2011.

[7] Poročilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij „Prva vmesna ocena skupnih tehnoloških pobud ARTEMIS in ENIAC“, COM(2010)752 final, Bruselj, 16.12.2010.

Delovni dokument služb Komisije „Poročilo o prvi vmesni oceni [skupnih podjetij IMI, Čisto nebo in FCH]“, ki je priložen Sporočilu Komisije Evropskemu parlamentu, Svetu, Evropskemu ekonomsko-socialnemu odboru in Odboru regij „Partnerstvo na področju raziskav in inovacij“, SEC(2011)1072 final, Bruselj, 21.9.2011.

[8] Poročila o letnih računovodskih izkazih Skupnega podjetja [ime skupne tehnološke pobude] za proračunsko leto 2010, skupaj z odgovori Skupnega podjetja, UL C 368, 16.12.2011.

[9] Uredba Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti, UL L 248, 16.9.2002, str. 1.

[10] Delovni dokument služb Komisije „Skupne tehnološke pobude: Ozadje, stanje in glavne značilnosti“, SEC(2007)692, Bruselj, 15.5.2007.

[11] Skupno načrtovanje „idealne hiše“ za javno-zasebna partnerstva pri evropskih raziskavah (Designing together the ,ideal house‘ for public-private partnerships in European Research), končno poročilo skupine šerp za skupne tehnološke pobude, januar 2010.

[12] To je pomenilo natančnejšo opredelitev okoljskih napovedi v zvezi s „konceptnim letalom“, ki so bile določene za prvo oceno ocenjevalca tehnologije z začetkom leta 2010 in koncem v letu 2011. Navedeno je bilo povezano z revidiranim izborom uporabnih tehnologij in opredelitvijo modelov, opravljenih v prvih dveh letih programa.